Návrh rozhodnutie Rady o uzatvorení Dohody medzi Európskym spoločenstvom a jeho členskými štátmi na jednej strane a Juhoafrickou republikou na strane druhej, ktorou sa mení a dopĺňa Dohoda o obchode, rozvoji a spolupráci /* KOM/2010/0220 v konečnom znení - NLE 2010/0119 */





[pic] | EURÓPSKA KOMISIA | Brusel, 7.5.2010 KOM(2010)220 v konečnom znení 2010/0119 (NLE) Návrh ROZHODNUTIE RADY o uzatvorení Dohody medzi Európskym spoločenstvom a jeho členskými štátmi na jednej strane a Juhoafrickou republikou na strane druhej, ktorou sa mení a dopĺňa Dohoda o obchode, rozvoji a spolupráci DÔVODOVÁ SPRÁVA Dohoda o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej (ďalej len „DORS“) bola podpísaná v Pretórii 11. októbra 1999 a nadobudla platnosť 1. mája 2004. V súlade s článkami 18 a 103 DORS sa má dohoda preskúmať do piatich rokov od nadobudnutia platnosti. Spoločná rada pre spoluprácu na svojom zasadnutí 7. novembra 2005 stanovila hlavné smery, ktorými sa bude uberať revízia DORS, týkajúce sa ďalšej liberalizácie obchodu, menších úprav hlavy o rozvojovej spolupráci, aktualizácie znenia niekoľkých ustanovení týkajúcich sa hospodárskej spolupráce a spolupráce v iných oblastiach a doplnenia nových ustanovení týkajúcich sa záležitostí, akými sú terorizmus, Medzinárodný trestný súd, zbrane hromadného ničenia, žoldnieri a ručné zbrane. Na tomto základe predložila Komisia v júni 2006 návrh na rokovací mandát. Dňa 17. novembra 2006 Rada prijala dvojité rozhodnutie, ktorým sa Komisii udeľujú dva mandáty. Jeden mandát slúži na usmerňovanie Komisie pri revízii Dohody o obchode, rozvoji a spolupráci na základe článku 106 ods. 1 DORS, ktorým sa Rade pre spoluprácu udeľuje právomoc rozhodnúť o zmenách a doplneniach predložených ktoroukoľvek zo zmluvných strán. Druhým mandátom sa Komisia poveruje začať rokovania medzi Spoločenstvom a jeho členskými štátmi na jednej strane a Juhoafrickou republikou na druhej strane s cieľom zrevidovať dohodu v záležitostiach týkajúcich sa politického rozmeru tejto dohody a spravodlivosti, slobody a bezpečnosti. Počas rokovaní sa však obidve strany z dôvodov udržania spojitosti rozhodli ustúpiť od tzv. „mierneho“ postupu stanoveného v článku 106 ods. 1 DORS a dohodli sa na rokovaní o jedinej dohode, ktorou sa mení a dopĺňa DORS. Komisia následne rokovala o tejto dohode na základe kombinovaných smerníc na rokovania prijatých Radou, pričom uskutočnila konzultácie s AKT pracovnou skupinou a africkou pracovnou skupinou. Tieto dva orgány vymenovala Rada podľa ich príslušných oblastí zodpovednosti ako osobitné výbory, ktoré majú pomáhať Komisii pri vykonávaní tejto úlohy. Rokovania o DORS v oblasti obchodu a záležitostí súvisiacich s obchodom sa pozastavili, kým nebudú známe výsledky rokovaní o dohode o hospodárskom partnerstve (DHP)[1]. Komisia počas rokovaní zabezpečila, aby sa primeraná pozornosť venovala procesu realizácie strategického partnerstva medzi Južnou Afrikou a EÚ. Rokovania boli k spokojnosti Komisie uzavreté 10. októbra 2007. Rada prijala 1. apríla 2008 rozhodnutie[2] o podpísaní pozmeňujúcej dohody. V súlade s týmto rozhodnutím Rady sa dohoda následne podpísala v mene Spoločenstva a členských štátov 11. septembra 2009 v Kleinmonde, Južná Afrika. Po nadobudnutí platnosti Zmluvy o Európskej únii a Zmluvy o fungovaní Európskej únie Európska únia nahrádza Európske spoločenstvo pri schválení dohody. Ako je stanovené v článku 3 dohody, zmluvné strany sa navzájom informujú o ukončení príslušných schvaľovacích postupov a príslušné ratifikačné listiny sa uložia na Generálnom sekretariáte Rady Európskej únie. Ako je stanovené v článku 4, pozmeňujúca dohoda nadobúda platnosť v prvý deň mesiaca nasledujúceho po mesiaci, v ktorom sa zmluvné strany navzájom informovali, že dokončili potrebné postupy. Tento návrh je návrhom rozhodnutia Rady o uzavretí pozmeňujúcej dohody. Komisia preto odporúča, aby Rada prijala pripojené rozhodnutie. 2010/0119 (NLE) Návrh ROZHODNUTIE RADY z […] o uzatvorení Dohody medzi Európskym spoločenstvom a jeho členskými štátmi na jednej strane a Juhoafrickou republikou na strane druhej, ktorou sa mení a dopĺňa Dohoda o obchode, rozvoji a spolupráci RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 6 písm. a), so zreteľom na návrh Komisie, so zreteľom na súhlas Európskeho parlamentu[3], keďže: (1) Dohoda medzi Európskym spoločenstvom a jeho členskými štátmi na jednej strane a Juhoafrickou republikou na strane druhej, ktorou sa mení a dopĺňa Dohoda o obchode, rozvoji a spolupráci, bola podpísaná v mene Spoločenstva a členských štátov 11. septembra 2009 v Kleinmonde, Južná Afrika, v súlade s rozhodnutím Rady 7437/08 z 1. apríla 2008 o podpísaní Dohody medzi Európskym spoločenstvom a jeho členskými štátmi na jednej strane a Juhoafrickou republikou na strane druhej, ktorou sa mení a dopĺňa Dohoda o obchode, rozvoji a spolupráci. (2) V článku 3 pozmeňujúcej dohody sa stanovuje, že by ju mala schváliť Únia, členské štáty a Juhoafrická republika v súlade s ich vlastnými postupmi, (3) Dohoda by sa mala schváliť, PRIJALA TOTO ROZHODNUTIE: Článok 1 Týmto sa uzatvára Dohoda medzi Európskym spoločenstvom a jeho členskými štátmi na jednej strane a Juhoafrickou republikou na strane druhej, ktorou sa mení a dopĺňa Dohoda o obchode, rozvoji a spolupráci. Znenie dohody je pripojené k tomuto rozhodnutiu. Článok 2 Predseda Rady určí osobu splnomocnenú v mene Európskej únie uložiť schvaľovaciu listinu uvedenú v článku 3 dohody s cieľom vyjadriť súhlas Európskej únie, aby bola viazaná dohodou. Článok 3 Toto rozhodnutie nadobúda účinnosť dňom jeho prijatia. Uverejní sa v Úradnom vestníku Európskej únie. Dátum nadobudnutia platnosti dohody sa uverejní v Úradnom vestníku Európskej únie . V Bruseli Za Radu predseda PRÍLOHA DOHODA MEDZI EURÓPSKYM SPOLOČENSTVOM A JEHO ČLENSKÝMI ŠTÁTMI NA JEDNEJ STRANE A JUHOAFRICKOU REPUBLIKOU NA STRANE DRUHEJ, KTOROU SA MENÍ A DOPĹŇA DOHODA O OBCHODE, ROZVOJI A SPOLUPRÁCI BELGICKÉ KRÁĽOVSTVO, BULHARSKÁ REPUBLIKA, ČESKÁ REPUBLIKA, DÁNSKE KRÁĽOVSTVO, NEMECKÁ SPOLKOVÁ REPUBLIKA, ESTÓNSKA REPUBLIKA, ÍRSKO, HELÉNSKA REPUBLIKA, ŠPANIELSKE KRÁĽOVSTVO, FRANCÚZSKA REPUBLIKA, TALIANSKA REPUBLIKA, CYPERSKÁ REPUBLIKA, LOTYŠSKÁ REPUBLIKA, LITOVSKÁ REPUBLIKA, LUXEMBURSKÉ VEĽKOVOJVODSTVO, MAĎARSKÁ REPUBLIKA, MALTSKÁ REPUBLIKA, HOLANDSKÉ KRÁĽOVSTVO, RAKÚSKA REPUBLIKA, POĽSKÁ REPUBLIKA, PORTUGALSKÁ REPUBLIKA, RUMUNSKO, SLOVINSKÁ REPUBLIKA, SLOVENSKÁ REPUBLIKA, FÍNSKA REPUBLIKA, ŠVÉDSKE KRÁĽOVSTVO, SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA, Zmluvné strany Zmluvy o založení EURÓPSKEHO SPOLOČENSTVA, ďalej len „členské štáty“ a EURÓPSKE SPOLOČENSTVO, ďalej len „Spoločenstvo“, a JUHOAFRICKÁ REPUBLIKA, spoločne ďalej len „zmluvné strany“, BERÚC DO ÚVAHY, že Dohoda o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej (ďalej len „DORS“) bola podpísaná v Pretórii 11. októbra 1999 a nadobudla platnosť 1. mája 2004, BERÚC DO ÚVAHY, že v súlade s článkami 18 a 103 DORS je potrebné dohodu preskúmať do piatich rokov od nadobudnutia platnosti; že zmluvné strany dohodu preskúmali v roku 2004 a v spoločnom vyhlásení Rady pre spoluprácu z 23. novembra 2004 sa zhodli na potrebe vykonania určitých zmien a doplnení DORS, BERÚC DO ÚVAHY, že revízia ustanovení DORS týkajúcich sa obchodu a záležitostí súvisiacich s obchodom je predmetom rokovaní o Dohode o hospodárskom partnerstve medzi Európskou úniou a krajinami južnej Afriky, BERÚC DO ÚVAHY, že spoločný akčný plán na realizáciu strategického partnerstva medzi Juhoafrickou republikou a Európskou úniou bol uzatvorený a stanovuje sa v ňom rozšírená spolupráca medzi zmluvnými stranami v mnohých oblastiach, SA DOHODLI TAKTO: ČLÁNOK 1 Týmto sa DORS mení a dopĺňa takto: 1. Do preambuly sa dopĺňa nové šieste odôvodnenie: „Uznávajúc, že systém mnohostranných zmlúv o odzbrojení a nešírení zbraní má vo všetkých svojich častiach nesmierny význam a že v realizácii všetkých záväzkov, ktoré z neho vyplývajú, by sa malo ďalej pokračovať, si preto zmluvné strany želajú zahrnúť do tejto dohody doložku, ktorá im umožní spolupracovať a viesť politický dialóg o týchto záležitostiach.” 2. V článku 2 sa prvý odsek nahrádza takto: „Dodržiavanie demokratických zásad a základných ľudských práv, ako sú stanovené vo Všeobecnej deklarácii ľudských práv, a dodržiavanie zásad právneho štátu, ako aj spolupráca v oblasti odzbrojenia a nešírenia zbraní hromadného ničenia v súlade s článkom 91A ods. 1 a 2, tvoria základ vnútornej a medzinárodnej politiky Európskej únie a Južnej Afriky a predstavujú základné prvky tejto dohody.“ 3. Článok 55 sa nahrádza takto: „Článok 55 Informačná spoločnosť a informačné a komunikačné technológie 1. Zmluvné strany súhlasia so spoluprácou pri rozvoji informačnej spoločnosti a využívaní informačných a komunikačných technológií (IKT), ktoré sú nástrojmi umožňujúcimi spoločensko-hospodársky rozvoj v informačnom veku. Cieľom spolupráce je: a) podpora rozvoja informačnej spoločnosti, ktorá stimuluje sociálne začlenenie a je orientovaná na rozvoj; b) podpora rastu a pokroku v sektore IKT, vrátane MMSP[4]; c) podpora spolupráce medzi krajinami juhoafrického regiónu v tejto oblasti a všeobecnejšie na úrovni celého kontinentu. 2. Spolupráca pozostáva z dialógu, výmeny informácií a prípadnej technickej pomoci, ktoré sa týkajú rôznych aspektov vytvárania informačnej spoločnosti. Patria k nim: a) politiky a regulačné rámce, inovačné aplikácie a služby podporujúce sociálne začlenenie, rozvoj zručností; b) uľahčenie komunikácie medzi regulačnými orgánmi, subjektmi verejného sektora, obchodnými organizáciami a organizáciami občianskej spoločnosti; c) nové zariadenia, vrátane výskumných a vzdelávacích sietí, zamerané na vzájomné prepojenie sietí a interoperabilitu aplikácií; d) podpora a vykonávanie spoločného výskumu, technologického rozvoja v oblasti projektov nových technológií súvisiacich s informačnou spoločnosťou. Mala by sa zvážiť možnosť realizácie spoločne vymedzených projektov v rámci interakcie v uvedených oblastiach prostredníctvom programu pre rozvoj a spoluprácu.“ 4. Článok 57 sa mení a dopĺňa takto: a) Úvodná veta prvého odseku sa nahrádza takto: „1. Cieľom spolupráce v tejto oblasti je okrem iného:“ b) Odsek 2 sa nahrádza takto: „2. Osobitným cieľom spolupráce je: a) podporiť rozvoj vhodnej politiky v oblasti energetiky, jej regulačného rámca a infraštruktúry v Južnej Afrike; b) zabezpečiť energetickú bezpečnosť v Južnej Afrike prostredníctvom diverzifikovania zdrojov energie; c) zvýšiť normy výkonnosti prevádzkovateľov energií v technickej, hospodárskej, environmentálnej a finančnej oblasti, najmä v sektoroch elektriny a tekutých palív; d) uľahčiť vytváranie kapacít miestnych odborníkov, najmä prostredníctvom všeobecnej a technickej odbornej prípravy; e) vytvoriť nové a obnoviteľné zdroje energie a podporiť infraštruktúru pre celoštátne a vidiecke energetické potreby a dodávky elektriny; f) skvalitniť rozumné využívanie energie v budovách a v odvetví priemyslu, najmä prostredníctvom podpory energetickej účinnosti; g) podporiť vzájomný prenos a využívanie ekologických a čistejších energetických technológií; h) podporiť spoluprácu pri regulácii energetického sektora v rámci juhoafrického regiónu; i) podporiť regionálnu spoluprácu v oblasti energetiky v južnej Afrike.“ c) Do článku 57 sa dopĺňa tento odsek: „3. Spolupráca bude zahŕňať činnosti, ktoré Južná Afrika vykonáva v rámci Energetickej iniciatívy Európskej únie za odstraňovanie chudoby a trvalo udržateľný rozvoj, cieľov Johannesburského plánu implementácie a Komisie OSN pre trvalo udržateľný rozvoj.“ 5. Článok 58 sa mení a dopĺňa takto: a) V odseku 1 písm. a) sa slová „zdravotné a bezpečnostné“ nahrádzajú slovami „zdravotné, bezpečnostné a environmentálne“; b) V odseku 1 písm. b) sa druhá veta nahrádza vetou „Spolupráca by mala zahŕňať vytvorenie vzájomne prospešnej klímy na pritiahnutie investícií do sektora, najmä MSP[5], a mala by zahŕňať aj predtým znevýhodnené komunity.“; c) Do odseku 1 sa dopĺňa toto písmeno: „d) podpora politík a programov, ktoré podporujú miestne obohacovanie minerálov a ktoré vytvárajú príležitosti na spoluprácu pri rozvoji sektora obohacovania minerálov.“; d) Odsek 1 písm. d) sa označuje ako odsek 1 písm. e); e) V závere odseku 2 sa dopĺňajú slová „a Afrického partnerstva pre ťažbu (African Mining Partnership, AMP)“. 6. Článok 59 sa mení a dopĺňa takto:a) Do odseku 1 písm. b) sa za slová „s cieľom vytvorenia“ vkladajú slová „bezpečnej a“; b) V odseku 2 písm. c) sa za slová „zlepšenie bezpečnosti leteckej“ vkladá výraz „železničnej“; c) Do odseku 2 sa vkladajú tieto písmená: „d) výmenu informácií a skvalitňovanie spolupráce v oblasti bezpečnosti dopravy a príslušných bezpečnostných politík a postupov, najmä pokiaľ ide o sektory námornej, leteckej a pozemnej dopravy, vrátane kombinovanej prepravy tovaru; e) harmonizáciu politík v oblasti dopravy a regulačných rámcov prostredníctvom posilneného politického dialógu a výmeny regulačného a operačného know-how s príslušnými orgánmi; f) rozvoj partnerstiev v oblasti globálnych satelitných navigačných systémov, vrátane výskumu a rozvoja technológií, a ich uplatnenie v záujme trvalo udržateľného rozvoja.“ 7. Vkladá sa tento článok: „Článok 59A Námorná doprava 1. Zmluvné strany v záujme podpory rozvoja svojho odvetvia námornej dopravy podporujú svoje príslušné orgány, námorné spoločnosti, prístavy, príslušné výskumné ústavy, spoločnosti pôsobiace v oblasti námornej nákladnej dopravy a zúčtovacie spoločnosti, spoločnosti pôsobiace v oblasti logistiky, univerzity a vysoké školy pri spolupráci zameranej, nie však výlučne, na tieto oblasti: a) výmena názorov týkajúcich sa ich činnosti v rámci medzinárodných námorných organizácií; b) tvorba a zdokonaľovanie právnych predpisov týkajúcich sa námornej dopravy a správy trhu; c) podpora efektívnej dopravnej služby pre medzinárodný námorný obchod prostredníctvom účinného prevádzkovania a riadenia prístavov a flotíl zmluvných strán; d) presadzovanie medzinárodne záväzných noriem a právnych predpisov v oblasti námornej bezpečnosti a predchádzanie znečisťovaniu morí; e) podpora vzdelávania a odbornej prípravy v oblasti námorníctva, najmä vzdelávania námorníkov; f) výmena pracovníkov, vedeckých informácií a technológií; g) posilnenie snáh o zvýšenie námornej bezpečnosti. 2. Zmluvné strany opätovne potvrdzujú svoje pevné záväzky v rámci príslušných medzinárodných dohovorov, ktoré ratifikovali a ktoré sa týkajú prepravy nebezpečného biologického, chemického a jadrového materiálu, a súhlasia so spoluprácou v tejto oblasti na bilaterálnej úrovni, ako aj v rámci multilaterálnych fór. 3. Spolupráca v tejto oblasti by sa mohla vykonávať prostredníctvom spoločne vypracovaných programov na vytváranie kapacít so zreteľom na bezpečnosť a životné prostredie.“ 8. Článok 60 sa mení a dopĺňa takto: a) Odsek 1 písm. c) sa nahrádza takto: „c) podporovať rozvoj výrobkov a trhov, ľudských zdrojov a inštitucionálnych štruktúr;“ b) Odsek 1 písm. e) sa nahrádza takto: „e) spolupracovať pri rozvoji a podpore cestovného ruchu založeného na spolupráci s komunitami;“ c) Odsek 2 písm. e) sa nahrádza takto: „e) podpora spolupráce na regionálnej a kontinentálnej úrovni.“ 9. Článok 65 sa mení a dopĺňa takto: a) V odseku 1 sa slová „sa uskutoční v kontexte politického dialógu a partnerstva“ nahrádzajú slovami „sa uskutočňuje v kontexte politického dialógu, partnerstva a účinnej pomoci“. b) V odseku 3 sa na záver dopĺňajú slová „a najmä dosiahnuť miléniové rozvojové ciele“. 10. Vkladá sa tento článok: „Článok 65A Rozvojové ciele tisícročia Zmluvné strany opätovne potvrdzujú svoj záväzok dosiahnuť rozvojové ciele tisícročia do roku 2015. Zmluvné strany sa rovnako zaväzujú zdvojnásobiť svoje úsilie pri plnení záväzkov v oblasti financovania rozvoja prijatých na konferencii v Monterrey[6], ako aj pri dosahovaní výsledkov Johannesburského plánu implementácie (svetový samit o trvalo udržateľnom rozvoji – WSSD[7]). Okrem toho zmluvné strany vyjadrujú svoju podporu Africkej únii a jej sociálno-hospodárskemu programu a spoločne zmobilizujú zdroje na jeho realizáciu.“ 11. Článok 66 sa mení a dopĺňa takto: a) Odsek 1 sa nahrádza takto: „1. Oblasti rozvojovej spolupráce sa stanovujú v spoločne schválených viacročných programovacích dokumentoch, vrátane spoločných programových dokumentov schválených členskými štátmi EÚ, v súlade s príslušnými nástrojmi EÚ na spoluprácu.“ b) V odseku 2 sa slová „mimovládnymi rozvojovými partnermi a subjektmi“ nahrádzajú slovami „neštátnymi subjektmi“. c) V odseku 3 sa vypúšťajú slová „v minulosti“. 12. Článok 67 sa nahrádza takto: „Článok 67 Oprávnení príjemcovia Spolupracujúcimi partnermi oprávnenými na finančnú a technickú pomoc sú celoštátne, provinčné a miestne orgány a verejné orgány, neštátne subjekty a regionálne a medzinárodné organizácie a inštitúcie.“ 13. Článok 68 sa mení a dopĺňa takto: a) V odseku 1 sa slová „monitorovacie audity a misie“ nahrádzajú slovami „monitorovanie, audity a ďalšie misie“; b) V odseku 2 písm. c) sa slová „mimovládny partner“ nahrádzajú slovami „neštátny subjekt“. c) V odseku 4 sa slovo „možno“ nahrádza slovami „budú sa“. 14. Článok 69 sa mení a dopĺňa takto: a) V odseku 1 sa vypúšťajú slová „vychádzajúce z konkrétnych cieľov odvodených z priorít, ktoré sú uvedené v článku 66 a“. b) V odseku 2 sa slová „prílohou viacročného indikatívneho programu“ nahrádzajú slovami „uvedené v dohodách a/alebo zmluvách, ktorými sa riadia individuálne projekty a programy“. 15. Článok 71 sa mení a dopĺňa takto: a) V odseku 1 sa slová „návrhu na financovanie“ nahrádzajú slovami „ročnom akčnom pláne“. b) V odseku 2 sa slová „návrh na financovanie“ nahrádzajú slovami „ročný akčný plán“. 16. Článok 73 sa mení a dopĺňa takto: a) V odseku 1 sa slová „Južnej Afrike a v krajinách AKT“ nahrádzajú slovami „Južnej Afrike, v krajinách AKT a v krajinách a na územiach, ktoré sú oprávnené v súlade s uvoľňujúcimi nariadeniami ES“. b) V odseku 2 sa slová „Južnej Afriky alebo z krajín AKT“ nahrádzajú slovami „Južnej Afriky, krajín AKT alebo z krajín a území, ktoré sú oprávnené v súlade s uvoľňujúcimi opatreniami ES“. 17. V článku 76 sa slová „Rady pre spoluprácu“ nahrádzajú slovami „Rady ministrov EÚ“. 18. V článku 77 sa slová „Rady pre spoluprácu“ nahrádzajú slovami „Rady ministrov EÚ“. 19. Článok 79 sa mení a dopĺňa takto: a) V názve článku sa vypúšťa slovo „hlavný“. b) V texte článku sa slová „hlavného poverenca“ nahrádzajú slovami „poverenca“. 20. V článku 82 sa prvá veta odseku 2 vypúšťa. 21. Článok 83 sa nahrádza takto: „Článok 83 Veda a technika 1. Zmluvné strany sa zapoja do partnerstiev v oblasti vedy a techniky, ktoré sú pre obe strany prospešné, pričom podporujú spoluprácu v rámci rámcových programov Európskej únie v kontexte ustanovení dohody o spolupráci v oblasti vedy a techniky uzatvorenej v novembri 1997 a v kontexte tejto dohody a iných príslušných nástrojov. Zmluvné strany budú venovať osobitnú pozornosť skvalitňovaniu vedy a techniky s cieľom podporiť trvalo udržateľný rast a rozvoj Južnej Afriky v súlade s ustanoveniami tejto dohody, ako aj napredovaniu globálneho programu pre trvalo udržateľný rozvoj a posilňovaniu afrických vedeckých a technologických kapacít. Zmluvné strany sa budú pravidelne zapájať do dialógu s cieľom spoločne stanoviť priority spolupráce v oblasti vedy a techniky. 2. Do oblasti spolupráce patria, okrem iného, aj záležitosti súvisiace s vedou a technikou v rámci programov na zmiernenie chudoby; výmenou skúseností v oblasti politík vedy a techniky; partnerstvami v oblastiach výskumu a inovácií s cieľom podporiť hospodársku spoluprácu a vytváranie pracovných miest; so spoluprácou v globálnych programoch hraničného výskumu a globálnych výskumných infraštruktúrach; s podporou celoafrických a regionálnych programov v oblasti vedy a techniky; posilnením mnohostranného dialógu a partnerstiev v oblasti vedy a techniky; využívaním synergie medzi mnohostrannou a dvojstrannou vedecko-technickou spoluprácou; rozvojom ľudského kapitálu a celosvetovej mobility výskumných pracovníkov a so spoločnou a cielenou spoluprácou v osobitných tematických oblastiach vedy a techniky spoločne vymedzených zmluvnými stranami.“ 22. Článok 84 sa mení a dopĺňa takto: a) Do odseku 1 sa na záver dopĺňajú slová „najmä v rámci Organizácie spojených národov a iných mnohostranných fór “. b) V odseku 3 sa za slová „kontrolou kvality vody“ vkladajú slová „kontroly kvality ovzdušia;“, slová „súvisiacich so znížením emisií skleníkových plynov“ sa nahrádzajú slovami „súvisiacich s príčinami a dôsledkami zmien klímy“. 23. Článok 85 sa nahrádza takto: „Článok 85 Kultúra 1. Všeobecné ustanovenie, politický dialóg a) Zmluvné strany sa zaväzujú k spolupráci v oblasti kultúry s cieľom podporovať vzájomné porozumenie a poznanie kultúry (kultúr) Južnej Afriky a členských štátov Európskej únie. b) Zmluvné strany vyvinú úsilie na vytvorenie politického dialógu v oblasti kultúry, najmä pokiaľ ide o posilnenie a rozvoj konkurencieschopného sektora kultúrneho priemyslu v Južnej Afrike a Európskej únii. 2. Kultúrna rozmanitosť a medzikultúrny dialóg Zmluvné strany sa zaväzujú k spolupráci v rámci príslušných medzinárodných fór (napr. UNESCO) s cieľom posilniť ochranu a podporu kultúrnej rozmanitosti a podporiť medzikultúrny dialóg na medzinárodnej úrovni. 3. Spolupráca a výmeny v oblasti kultúry Zmluvné strany podporia spoluprácu v oblasti kultúrnych aktivít a účasť na podujatiach a kultúrnych výmenách medzi kultúrnymi subjektmi z Južnej Afriky a Európskej únie.“ 24. Prvý odsek článku 86 sa nahrádza takto: „1. Zmluvné strany sa zapoja do dialógu v oblasti zamestnanosti a sociálnej politiky. Tento dialóg zahŕňa, nie však výlučne, otázky týkajúce sa sociálnych problémov v spoločnosti po páde apartheidu, zmiernenia chudoby, dôstojnej práce pre všetkých, sociálnej ochrany, nezamestnanosti, rovnosti pohlaví, násilia páchanom na ženách, práv detí, ľudí so zdravotným postihnutím, starších ľudí, mládeže, pracovných vzťahov, verejného zdravia, bezpečnosti pri práci a obyvateľstva.“ 25. Článok 90 sa nahrádza takto: „Článok 90 Spolupráca v oblasti boja proti nelegálnym drogám 1. V rámci svojich príslušných právomocí a kompetencií spolupracujú zmluvné strany s cieľom zabezpečiť vyvážený a integrovaný prístup k riešeniu problému drog. Politiky v oblasti boja proti drogám a príslušné činnosti sa zameriavajú na zníženie dodávky nelegálnych drog, obchodovania s nimi a dopytu po nich, ako aj na prevenciu zneužitia prekurzorov na výrobu nelegálnych drog. 2. Zmluvné strany súhlasia so spôsobmi spolupráce, ktoré im umožnia splniť tieto ciele. Činnosti vychádzajú zo zásad, ktoré boli stanovené na osobitnom zasadnutí Valného zhromaždenia Organizácie spojených národov k problematike nelegálnych drog v roku 1998, a z dôsledného dodržiavania základných ľudských práv.“ 26. Článok 91 sa mení a dopĺňa takto: a) Názov sa nahrádza takto: „Ochrana osobných údajov“ b) Odsek 1 sa nahrádza takto: „1. Zmluvné strany spolupracujú s cieľom zvýšiť úroveň ochrany osobných údajov, aby dosiahli úroveň najvyšších medzinárodných noriem, akými sú, okrem iného, Usmernenia na reguláciu počítačových súborov osobných údajov, ktoré boli zmenené Valným zhromaždením Organizácie spojených národov 20. novembra 1990, a s cieľom uľahčiť výmenu údajov v súlade s platnými vnútroštátnymi právnymi predpismi, dodržiavajúc najprísnejšie medzinárodné normy, vrátane ochrany základných práv.“ c) Odsek 3 sa vypúšťa. 27. Vkladajú sa tieto články: „Článok 91A Zbrane hromadného ničenia a ich nosiče 1. Zmluvné strany si uvedomujú význam týchto otázok z hľadiska medzinárodnej stability a bezpečnosti, a preto súhlasia so spoluprácou a prispievaním k posilneniu systému mnohostranného odzbrojenia a nešírenia zbraní a v tomto kontexte k boju proti šíreniu všetkých druhov zbraní hromadného ničenia a ich nosičov prostredníctvom úplného súladu s existujúcimi záväzkami a povinnosťami v tomto smere, ktoré pre ne vyplývajú z príslušných zmlúv a dohôd, a ich vnútroštátnym vykonávaním, ako aj súladu s inými príslušnými medzinárodnými záväzkami. 2. Zmluvné strany okrem toho súhlasia, že budú spolupracovať a prispievať k dosiahnutiu týchto cieľov prostredníctvom: a) prijímania opatrení s cieľom podpísať, ratifikovať alebo pristúpiť k iným príslušným medzinárodným nástrojom v oblasti odzbrojenia a nešírenia zbraní náležitým spôsobom a plne vykonávať všetky medzinárodné právne záväzné dokumenty a dosiahnuť s nimi súlad; b) vytvorenia a/alebo zachovania efektívneho systému vnútroštátnych kontrol vývozu, zameraných na kontrolu vývozu aj tranzitu tovaru prepojeného so zbraňami hromadného ničenia, vrátane kontroly konečného použitia zbraní hromadného ničenia pri technológiách dvojitého využitia a začlenenia účinných opatrení, vrátane opatrení vychádzajúcich z trestného práva s cieľom riešiť porušenia podmienok vývozných kontrol. 3. Zmluvné strany súhlasia, že odseky 1 a 2 tohto článku predstavujú základný prvok tejto dohody. Zmluvné strany súhlasia s vytvorením pravidelného politického dialógu, ktorý bude sprevádzať a konsolidovať ich spoluprácu v tejto oblasti v súvislosti so zásadami stanovenými v preambule.“ „Článok 91B Boj proti terorizmu 1. Zmluvné strany jednoznačne odsudzujú všetky teroristické akty, metódy a postupy vo všetkých podobách a prejavoch ako trestné a neospravedlniteľné, nech sú spáchané kýmkoľvek a kdekoľvek. 2. Zmluvné strany si okrem toho jasne uvedomujú, že terorizmus nie je možné poraziť bez toho, aby sa v základe neriešili faktory vedúce k šíreniu terorizmu. Zmluvné strany opätovne potvrdzujú svoj pevný záväzok vypracovať a realizovať komplexné akčné programy zamerané na odstránenie týchto faktorov. Zmluvné strany zdôrazňujú, že boj proti terorizmu sa musí viesť pri dodržiavaní medzinárodného práva, ľudských práv a práv utečencov a že všetky opatrenia musia byť jednoznačne založené na zásade právneho štátu. Zmluvné strany zdôrazňujú, že účinné opatrenia proti terorizmu a ochrana ľudských práv nie sú protichodnými cieľmi, ale že sa vzájomne dopĺňajú a podporujú. 3. Zmluvné strany zdôrazňujú význam realizácie globálnej stratégie OSN v oblasti boja proti terorizmu a svoju vôľu pracovať na dosiahnutí tohto cieľa. Naďalej pociťujú záväzok dosiahnuť dohodu o komplexnom dohovore o medzinárodnom terorizme v čo najskoršom termíne. 4. Zmluvné strany súhlasia so spoluprácou pri prevencii a potláčaní aktov terorizmu v súlade s Chartou OSN a medzinárodným právom, príslušnými dohovormi a nástrojmi a v rámci svojich príslušných právnych predpisov a nariadení. Konajú tak najmä: a) v kontexte vzájomného vykonávania rezolúcie Bezpečnostnej rady OSN č. 1373 (2001) a iných príslušných rezolúcií OSN a platných medzinárodných dohovorov a nástrojov; b) prostredníctvom výmeny informácií o teroristických skupinách a ich podporných sieťach na základe vzájomnej dohody a v súlade s medzinárodným a vnútroštátnym právom; c) prostredníctvom výmeny názorov o prostriedkoch a metódach využívaných na boj proti terorizmu, vrátane tých, ktoré sa využívajú v technických oblastiach a v odbornej príprave, a prostredníctvom výmeny skúseností v oblasti predchádzania terorizmu.“ „Článok 91C Pranie špinavých peňazí a financovanie terorizmu 1. Zmluvné strany sa zhodli na potrebe vynaložiť všetko úsilie a spolupracovať s cieľom predchádzať využívaniu svojich finančných systémov na pranie prostriedkov získaných z trestnej činnosti vo všeobecnosti, a najmä z trestnej činnosti nezákonného obchodovania s drogami a psychotropnými látkami. 2. Spolupráca v tejto oblasti môže zahŕňať administratívnu a technickú pomoc s cieľom rozvíjať vykonávanie predpisov a zabezpečiť účinné fungovanie vhodných noriem a mechanizmov na boj proti praniu špinavých peňazí a financovaniu terorizmu, ktoré svojou úrovňou dosahujú úroveň medzinárodných noriem, a najmä odporúčaní Finančnej akčnej skupiny (FATF).“ „Článok 91D Boj proti organizovanej trestnej činnosti Zmluvné strany súhlasia so spoluprácou v boji proti organizovanej a finančnej trestnej činnosti, vrátane korupcie. Takáto spolupráca sa zameriava najmä na realizáciu a podporu príslušných medzinárodných noriem a nástrojov, akými sú Dohovor OSN o nadnárodnej organizovanej trestnej činnosti a protokoly, ktoré ho dopĺňajú, a Dohovor OSN proti korupcii.“ „Článok 91E Ručné zbrane a ľahké zbrane Zmluvné strany uznávajú, že nezákonná výroba, hromadenie, vlastnenie a obchod s ručnými zbraňami a ľahkými zbraňami a ich nadmerné hromadenie a nekontrolované šírenie sú stále hlavnými prispievateľmi k nestabilite a predstavujú hrozbu pre bezpečnosť, ochranu a trvalo udržateľný rozvoj. Zmluvné strany preto súhlasia so spoluprácou a jej ďalším prehĺbením s cieľom predchádzať nezákonnému obchodu s ručnými zbraňami a ľahkými zbraňami, bojovať proti nemu a zlikvidovať ho po všetkých stránkach v súlade s ustanoveniami Akčného programu OSN (APOSN) a s cieľom riešiť problém nadmerného hromadenia ručných a ľahkých zbraní. Zmluvné strany súhlasia s prísnym dodržiavaním a plným vykonávaním svojich záväzkov vyplývajúcich z medzinárodného práva a príslušných dohovorov, ako aj svojich povinností, pokiaľ ide o príslušné mnohostranné nástroje.“ „Článok 91F Žoldnierske služby Zmluvné strany sa zaväzujú k zavedeniu pravidelného politického dialógu a k spolupráci pri predchádzaní činnosti žoldnierov v súlade so svojimi záväzkami vyplývajúcimi z medzinárodných dohovorov a nástrojov a ich vlastných právnych predpisov a nariadení.“ „Článok 91G Medzinárodný trestný súd Zmluvné strany, ktoré sú odhodlané skončiť s beztrestnosťou a podporovať svetový mier a bezpečnosť a trvalo presadzovať medzinárodnú spravodlivosť, opätovne potvrdzujú svoju podporu Medzinárodnému trestnému súdu a práci, ktorú vykonáva. Zmluvné strany ďalej súhlasia so spoluprácou s cieľom podporovať univerzálnosť a integritu Rímskeho štatútu a súvisiacich nástrojov a súhlasia s posilnením svojej spolupráce s Medzinárodným trestným súdom a jeho činnosťou.“ „Článok 91H Spolupráca v oblasti migrácie 1. Migrácia je predmetom intenzívneho politického dialógu, ktorý odzrkadľuje význam, ktorý zmluvné strany tejto téme pripisujú. Zmluvné strany opätovne potvrdzujú svoj záväzok k existujúcim povinnostiam vyplývajúcim z medzinárodného práva týkajúcim sa záležitostí migrácie s cieľom zabezpečiť dodržiavanie ľudských práv a odstrániť všetky formy diskriminácie založenej najmä na pôvode, pohlaví, rase, jazyku a náboženstve. 2. S cieľom posilniť spoluprácu medzi zmluvnými stranami sa tento dialóg týka širokého a komplexného súboru otázok, ktoré zahŕňajú: a) spravodlivé zaobchádzanie s cudzími štátnymi príslušníkmi, ktorí sa legálne zdržiavajú na ich území, integračnú politiku zameranú na udeľovanie práv a povinností týmto štátnym príslušníkom, ktoré sú porovnateľné s právami a povinnosťami ich vlastných štátnych príslušníkov, posilňovanie nediskriminácie v hospodárskom, sociálnom a kultúrnom živote a rozvíjanie ochranných opatrení proti rasizmu, xenofóbii a s nimi súvisiacej netolerancie a násilia; b) zaobchádzanie priznané členskými štátmi EÚ Juhoafričanom, ktorí sú legálne zamestnaní na ich území, pokiaľ ide o pracovné podmienky, odmenu za prácu a prepustenie, pričom tieto podmienky by mali byť rovnaké ako v prípade ich vlastných štátnych príslušníkov; podobne priznáva Južná Afrika porovnateľné nediskriminačné zaobchádzanie s pracovníkmi z EÚ legálne zamestnanými na jej území; c) vízové otázky spoločného záujmu, vrátane zjednodušenia vstupných procedúr pre štátnych príslušníkov Južnej Afriky cestujúcich do EÚ, ako aj pre štátnych príslušníkov členských štátov EÚ cestujúcich do Južnej Afriky; d) bezpečnosť cestovných dokladov a zisťovanie totožnosti; e) prepojenie medzi migráciou a rozvojom, vrátane: - stratégií zameraných na zníženie chudoby, zlepšenie životných a pracovných podmienok, vytváranie pracovných miest a rozvoj príslušných odborností, - zjednodušenia účasti migrantov na rozvoji v ich domovských krajinách, - spolupráce na posilnení kapacít, najmä v sektoroch zdravotníctva a vzdelávania, s cieľom kompenzovať negatívny dosah tzv. „odlivu mozgov“ na trvalo udržateľný rozvoj v Južnej Afrike, a - spôsobov uľahčenia legálnych, rýchlych a nákladovo efektívnych prevodov finančných prostriedkov migrantov. f) tvorbu a vykonávanie vnútroštátnych právnych predpisov a postupov týkajúcich sa medzinárodnej ochrany s cieľom napĺňať ustanovenia Dohovoru OSN týkajúceho sa štatútu utečenca a jeho protokolu z roku 1967 a zabezpečiť dodržiavanie zásady zákazu vyhostenia alebo núteného vrátenia jednotlivca do krajiny, kde je ohrozený jeho život alebo sloboda (zásada nenavracania); g) vytvorenie účinnej a preventívnej politiky riešiacej problém nelegálneho prisťahovalectva, pašovania migrantov a obchodovania s ľudskými bytosťami, vrátane boja proti sieťam pašerákov a obchodníkov a ochrany obetí; h) príslušné otázky týkajúce sa hraničnej kontroly, vrátane vytvárania kapacít, odbornej prípravy, šírenia osvedčených postupov a technickej pomoci; i) všetkých záležitostí týkajúcich sa vrátenia a readmisie osôb, vrátane potreby zabezpečiť návrat ľudským a dôstojným spôsobom a pri plnom dodržiavaní ľudských práv, a podpory dobrovoľného návratu. 3. a) V rámci spolupráce pri prevencii a znižovaní nelegálneho prisťahovalectva sa zmluvné strany dohodli na readmisii svojich nelegálnych migrantov. Na tento účel: - každý členský štát EÚ súhlasí s vrátením a readmisiou ktoréhokoľvek svojho štátneho príslušníka, ktorý sa nelegálne zdržiava na území Južnej Afriky, a to na základe žiadosti Južnej Afriky a bez ďalších formalít, - Južná Afrika súhlasí s vrátením a readmisiou ktoréhokoľvek svojho štátneho príslušníka, ktorý sa nelegálne zdržiava na území členského štátu EÚ, a to na základe žiadosti členského štátu a bez ďalších formalít. - členské štáty EÚ a Južná Afrika poskytnú na tento účel svojim štátnym príslušníkom príslušné doklady totožnosti. V prípade pochybnosti o štátnej príslušnosti alebo totožnosti osoby sa zmluvné strany dohodli určiť totožnosť svojho údajného štátneho príslušníka. b) Na žiadosť zmluvných strán sa začnú rokovania zamerané na uzatvorenie dvojstrannej dohody upravujúcej osobitné povinnosti týkajúce sa readmisie a vrátenia ich štátnych príslušníkov, ktorá sa uzatvára v dobrej viere a s patričným zreteľom na príslušné pravidlá medzinárodného práva. Pokiaľ zmluvné strany uznajú za potrebné, môže táto dohoda obsahovať aj úpravy týkajúce sa readmisie štátnych príslušníkov tretích krajín a osôb bez štátnej príslušnosti. Stanovia sa v nej podrobnosti o kategóriách osôb, na ktoré sa vzťahujú tieto ustanovenia, ako aj podrobnosti o postupe pri ich readmisii a vrátení.“ 28. Článok 94 sa nahrádza takto: „Článok 94 Granty Finančná pomoc vo forme grantov sa poskytuje z finančných zdrojov vyčlenených z rozpočtových položiek Spoločenstva pre činnosti v oblasti rozvoja a medzinárodnej spolupráce, ktoré patria do rozsahu uvedených rozpočtových položiek. Postup predkladania a schvaľovania žiadostí, ich realizácie a monitorovania/hodnotenia sa bude riadiť podľa všeobecných podmienok týkajúcich sa predmetnej rozpočtovej položky.“ 29. V prílohe IV k protokolu 1 sa znenie textu v afrikánskom jazyku mení a dopĺňa takto: Slová „Die uitvoerder van die produkte gedek deur hierdie dokument (doeanemagtiging No ...(1)) verklaar dat, uitgesonderd waar andersins duidelik aangedui, hierdie produkte van ... voorkeuroorsprong (2) is“ sa nahrádzajú slovami „Die uitvoerder van die produkte gedek deur hierdie dokument (doeanemagtigingsno. ...(1)) verklaar dat, behalwe waar duidelik anders aangedui word, hierdie produkte van ... voorkeuroorsprong(2) is“. ČLÁNOK 2 Táto dohoda je vypracovaná v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku a v úradných jazykoch Južnej Afriky, iných ako angličtina, konkrétne v jazykoch Sepedi, Sesotho, Setswana, siSwati, Tshivenda, Xitsonga, Afrikaans, isiNdebele, isiXhosa a isiZulu, pričom všetky tieto znenia sú rovnako autentické. ČLÁNOK 3 1. Túto dohodu schváli Spoločenstvo, členské štáty a Juhoafrická republika v súlade so svojimi vlastnými postupmi. 2. Zmluvné strany si navzájom oznámia ukončenie príslušných postupov uvedených v odseku 1. Schvaľovacie listiny sa uložia na Generálnom sekretariáte Rady Európskej únie. ČLÁNOK 4 Táto dohoda nadobúda platnosť prvým dňom mesiaca nasledujúceho po mesiaci, v ktorom si zmluvné strany navzájom oznámia ukončenie potrebných postupov. [1] Je potrebné uviesť, že Komisia prijala 23. februára 2010 samostatný návrh (KOM 2010/57) o pozícii Spoločenstva v rámci Rady pre spoluprácu medzi EÚ a Južnou Afrikou k úprave príloh k DORS týkajúcich sa ciel. Cieľom tejto samostatnej zmeny a doplnenia je zosúladenie ciel, ktoré sú stanovené v DORS a ktoré uplatňuje Južná Afrika, s clami stanovenými v dočasnej DHP prerokovanej so skupinou SADC-DHP, ktoré by mali uplatňovať ostatné krajiny Juhoafrickej colnej únie (SACU). [2] Rozhodnutie Rady 7437/08 z 1. apríla 2008. [3] Ú. v. EÚ C […],[…], s. […]. [4] Mikro, malé a stredné podniky. [5] Malé a stredné podniky. [6] Medzinárodná konferencia o financovaní rozvoja sa konala v Monterey, Mexiko, v marci 2002, jej výsledkom bol konsenzus z Monterrey a súbor záväzkov prijatých pre budúce financovanie rozvojovej pomoci a odstránenie chudoby vo svete. [7] Svetový samit o trvalo udržateľnom rozvoji.